**HRVATSKI ZAVOD ZA ZAPOŠLJAVANJE**

**1776**

Na temelju članka 70. stavka 3. Zakona o posredovanu pri zapošljavanju i pravima za vrijeme nezaposlenosti (»Narodne novine« br. 80/08.) i članka 21. Statuta Hrvatskoga zavoda za zapošljavanje (»Narodne novine« br. 49/09.) Upravno vijeće Hrvatskoga zavoda za zapošljavanje na sjednici od 18. lipnja 2009. godine donijelo je

**ODLUKU**

**O OSNOVICI I NAČINU PLAĆANJA POSEBNOG DOPRINOSA ZA ZAPOŠLJAVANJE OSOBA ZAPOSLENIH U INOZEMSTVU**

I. OPĆE ODREDBE

Članak 1.

(1) Ovom se Odlukom uređuje osnovica i stopa za obračun, početak i prestanak obveze, način utvrđivanja i rokovi plaćanja posebnog doprinosa za zapošljavanje (u daljnjem tekstu: posebni doprinos).

(2) Posebni doprinos iz stavka 1. ovoga članka može uplaćivati hrvatski državljanin koji radi u državi s kojom Republika Hrvatska nema zaključen ugovor kojim su regulirana prava za slučaj nezaposlenosti, odnosno koji radi u državi u kojoj nije osiguran za slučaj nezaposlenosti (u daljnjem tekstu: osiguranik).

Članak 2.

(1) Osiguranik iz članka 1. stavka 2. ove Odluke može ostvariti novčanu naknadu prema odredbi članka 56. stavka 2. Zakona o posredovanju pri zapošljavanju i pravima za vrijeme nezaposlenosti (u daljnjem tekstu: Zakon) ako je poseban doprinos plaćao najmanje 9 mjeseci u posljednjih 24 mjeseca prije prestanka zaposlenja u inozemstvu.

(2) Dokaze o tome da je uplaćen poseban doprinos sukladno stavku 1. ovoga članka mora, uz podnošenje zahtjeva za utvrđivanje prava na novčanu naknadu, dati osiguranik.

II. STATUS OSIGURANE OSOBE

Članak 3.

Radi stjecanja statusa osiguranika korisnik je dužan popuniti i mjerodavnoj službi Hrvatskoga zavoda za zapošljavanje, u kojoj ima prebivalište ili uobičajeno boravište u Republici Hrvatskoj, predati Prijavu radi stjecanja statusa osiguranika i obveznika posebnog doprinosa (u daljnjem tekstu: Prijava).

Članak 4.

(1) O stjecanju statusa osiguranika i preuzimanju obveze posebnog doprinosa korisnik sklapa ugovor s Hrvatskim zavodom za zapošljavanje.

(2) Ugovorom iz stavka 1. ovoga članka uređuju se osobito:

– početak statusa osiguranika

– iznos mjesečne osnovice za obračun posebnog doprinosa za godinu u kojoj započinje status, sukladno propisima o doprinosima za obvezna osiguranja

– ostala pitanja bitna za preuzimanje obveze i ostvarivanje prava.

III. ODREDBE O OBVEZI POSEBNOG DOPRINOSA

Članak 5.

(1) Obveza posebnog doprinosa nastaje s danom prijave, a prestaje s danom odjave, odnosno s danom prekida radnog odnosa s poslodavcem u inozemstvu.

(2) Pod danom prijave razumijeva se nadnevak kada je u mjerodavnoj službi Hrvatskoga zavoda za zapošljavanje zaprimljena Prijava.

Članak 6.

(1) Mjesečna osnovica za obračun posebnog doprinosa iznos je najniže mjesečne osnovice propisane za obračun doprinosa za određenu godinu, sukladno propisima o doprinosima za obvezna osiguranja.

(2) Stopa za obračun posebnog doprinosa je 1,7%.

(3) Obveza doprinosa dospijeva na naplatu tromjesečno, i to:

– za prvo tromjesečje (siječanj, veljača i ožujak) tekuće godine dospijeva 15. travnja,

– za drugo tromjesečje (travanj, svibanj i lipanj) tekuće godine dospijeva 15. srpnja,

– za treće tromjesečje (srpanj, kolovoz i rujan) tekuće godine dospijeva 15. listopada i

– za četvrto tromjesečje (listopad, studeni, prosinac) tekuće godine dospijeva 15. siječnja iduće godine.

(4) Iznos tromjesečne obveze posebnog doprinosa obračunava sam osiguranik.

Članak 7.

(1) Poseban doprinos uplaćuje se u korist uplatnog računa državnog proračuna i evidentira se na posebnoj brojčanoj oznaci (šifri) uplatnog računa.

(2) Uplaćeni iznos posebnog doprinosa smatra se konačnom obvezom.

Članak 8.

Na ostala pitanja vezana uz obveze posebnog doprinosa koja nisu uređena ovom Odlukom primjenjuju se odredbe propisa o doprinosima za obvezna osiguranja i općih poreznih propisa.

Članak 9.

Ova Odluka stupa na snagu osmoga dana od dana objave u »Narodnim novinama«.

Klasa: 102-05/09-06/02

Urbroj: 344-17/1-09-1

Zagreb, 18. lipnja 2009.

Predsjednik Upravnoga vijeća
**Ilija Tadić**, v. r.